Jasmin Pretorius: Verdagte na plek van veiligheid geskuifJasmin Pretorius ŉ Man wat van die moord en verkragting op die vierjarige Jasmin Pretorius van Brakpan in Gauteng verdink word, is na ŉ plek van veiligheid geneem ná hy doodsdreigemente ontvang het, het Eyewitness News Vrydag berig. Jasmin se familie sê hulle het versoeke van gevangenes ontvang wat vra of hulle “na hom kan omsien”, het die radiostasie berig. Jasmin se oupa het gesê hy is nog nie reg om met die man te praat of om hom te vergewe nie, maar hy kan nie toelaat dat die man vermoor word nie. “Hulle het ŉ manier om ŉ boodskap daar buite te kry, en hulle stuur boodskappe om te hoor of ons wil hê hulle moet hom ‘uithaal’,” het die oupa gesê. Die 23-jarige man het Maandag in die landdroshof in Brakpan verskyn en die saak is tot Dinsdag uitgestel. Eyewitness News het Vrydag ook berig dat honderde mense by ŉ kerk in Brakpan bymekaargekom het vir ŉ gedenkdiens vir Jasmin. Talle motorfietsryers, wat pienk aangehad het, lede van die ANC-vroueliga en die polisie, insluitend nasionale kommissaris Riah Phiyega, het die gedenkdiens bygewoon. Kapt. Tsekiso Mofokeng het Maandag gesê ŉ vermistepersoon-saak is Saterdagoggend oopgemaak. “Die polisie en die gemeenskap het na die dogtertjie begin soek. Ons het ons eie ondersoek gedoen,” het Mofokeng gesê. Die polisie het die familie ondervra en een van die familielede het nie ŉ geloofwaardige weergawe van die gebeure gehad nie. “Hy het talle weergawes aangebied.” Die man is van ontvoering aangekla, maar hy het later “ingegee en skuld bely” en het die polisie gehelp om haar liggaam onder ŉ bed in haar pa se woonstel op te spoor. “Ons sal uit die nadoodse ondersoek kan vasstel hoe sy dood is en of daar seksuele aanranding was,” het hy gesê. Die polisie het Vrydag alle navrae in verband met die man se skuif na die departement van korrektiewe dienste verwys. Die departement het nog nie reageer nie. -SAPA Lees ook: Video: Gemeenskap woedend oor Jasmin Pretorius Beskuldigde in hof oor Jasmin se moord Man in hof vir Jasmin Pretorius se moord Jasmin Pretorius: Inwoners betuig meegevoel Vermiste vierjarige dood gevind